Video: Polisiebeampte daag glo dronk by klaers op‘n Skermskoot uit die video. Die polisie in KwaZulu-Natal het Donderdag laat hoor die polisiebeampte wat glo onder die invloed van alkohol was in ŉ video wat soos ŉ veldbrand op sosiale media versprei, word nou ondersoek. Brig. Jay Naicker, woordvoerder van die polisie, het gesê volgens die stasiebevelvoerder van die Mountain Rise-polisiestasie het die konstabel Sondag om 01:30 reageer op ŉ klagte in Copesvillerylaan waar die klaers agtergekom het hy is hoogs besope. “Die voorval is onmiddellik onder sy bevelvoerder se aandag gebring wat hom van diens af gehaal en die voorval by die stasiebevelvoerder aangemeld het. Hy en die konstabel wat hom daardie dag rondgery het, word nou ondersoek,” het Naicker gesê. Naicker het gesê hoewel die bestuurder nugter was, het hy nie teen sy kollega opgetree nie en word dit ook as ernstige wangedrag beskou. “ŉ Senior beampte is aangestel om die kwessie te ondersoek.” Op die video kan gesien word hoe die vermeende klaers die man afneem en vir hom sê hy is dronk. “Jy kan nie eens staan nie!” snou een hom toe, terwyl die beampte uit die voertuig klim. Sy dienspistool is duidelik sigbaar op die beeldmateriaal. Volgens Naicker doen dié beampte nou net kantoorwerk en is sy vuurwapen van hom weggeneem terwyl hy ondersoek word. Naicker het die fluitjieblasers in die gemeenskap bedank en gesê die polisie beskou dié soort gedrag in ŉ baie ernstige lig. “Ons sal altyd optree teen skuldige beamptes aangesien ons glo polisiebeamptes moet van die hoogste kaliber wees om ons mandaat te kan uitvoer.” This is so embarrassing: look at this police officer under the influence. @SAPoliceService VIDEO as received… WATCH pic.twitter.com/Z7uFus6KRn — Yusuf Abramjee (@Abramjee) October 21, 2018